FI Euroopan unionin virallinen lehti C 51/2

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 51/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVEDON

NEUVOSTON ASETUS (ETY) N:o 2081/92

”JAMÓN DE TREVÉLEZ”

EY N:o: ES/00309/20.8.2003

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuotteiden tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission yksiköistä (1).

1. Jäsenvaltion toimivaltainen viranomainen:

Nimi: Subdirección General de Sistemas de Calidad Diferenciada; Dirección General de Alimentación; Secretaría General de Agricultura y Alimentación del Ministerio de Agricultura, Pesca y Alimentación de España Osoite: Paseo Infanta Isabel, 1; E-28071 Madrid

2. Hakijaryhmittymä:

2.1 Nimi: ”Asociación de Industriales del Jamón de Trevélez” 2.2 Osoite: Ayuntamiento de Trevélez, s/n 18417 Trevélez (Granada); España Puhelin: (34) 95 88 58 534; Faksi: (34) 95 82 54 729 2.3 Kokoonpano: tuottaja/jalostaja (X) muu ( )

3. Tuotelaji:

Kinkku — Luokka 1.2 — Lihatuotteet (kuumennettu, suolattu, savustettu jne.)

4. Eritelmä:

(yhteenveto 4 artiklan 2 kohdan edellytyksistä)

4.1 Tuotteen nimi:

”Jamón de Trevélez”

4.2 Tuotteen kuvaus: Pyöreä kinkku, jossa on mukana nahka ja koipi. Kinkkua kypsytetään vähintään 14, 17 tai 20 kuukauden ajan. Kypsytysaika riippuu raa'an kinkun painosta. Kinkku on väriltään punaista. Sen kuori on kiiltävä, ja rasva on imeytynyt osittain lihasmassaan. Liha on herkullisen makuista ja hieman suolaista. Rasva on koostumukseltaan öljyistä. Se on kiiltävää, väriltään kellertävän valkoista ja maultaan miellyttävää.

4.3 Maantieteellinen alue: Tuotantoalue sijaitsee Granadan maakunnassa, Sierra Nevadan luonnonpuiston teläosassa, missä muun muassa korkeusolosuhteet (korkeus yli 1 200 metriä merenpinnasta), kasvillisuus, lämpötila ja kosteusolosuhteet vaikuttavat tuotetta perinteisesti luonnehtineiden ja sille tyypillisten erityispiirteiden muodostumiseen. Alue käsittää seuraavat kunnat: Trevélez, Juviles, Busquístar, Pórtugos, La Tahá, Bubión, Capileira ja Bérchules.

4.4 Alkuperätodisteet: Suojatun kinkun valmistukseen tarkoitetut sian reidet varustetaan numeroidulla, sääntelyneuvoston valvomalla sinetillä. Sääntelyneuvosto valvoo, että jokaisessa tuotantoalueella sijaitsevassa yrityksessä sinetillä varustetut ruhon osat täyttävät kinkulle asetetut vaatimukset. Kinkkua valmistetaan yrityksissä, jotka on kirjattu sääntelyneuvoston suolaamo-kuivattamo- tai kuivattamorekisteriin.

4.5 Valmistusmenetelmä: Vain Landrace-, Large-White- ja Duroc-Jersey-sikarotujen risteytykset kelpaavat erityisnimityksellä suojatun kinkun valmistukseen tarkoitetun sian reiden tuotantoon.

Tuotannossa käytetään kuohittujen urosten taikka naaraiden reisiä, joiden puolikalvoisen lihaksen pH on 5,5—6,4. PH-arvo määritetään 24 tunnin kuluessa eläimen teurastuksesta. Reidet kuljetetaan teurastamolta suolaamo-kypsyttämöihin ainoastaan voimassa olevien sääntöjen mukaisilla ajoneuvoilla siten, että ne saapuvat suolaustiloihin 1—4 celsiusasteen lämpötilassa mistä tahansa reiden kohdasta mitattuna.

Kaikki suojatun kinkun valmistukseen tarkoitetut reidet on varustettu yrityksen kiinnittämällä sinetillä, jolla taataan, että reidestä valmistettava kinkku voidaan suojata erityisnimityksellä. Sinetti kiinnitetään siten, ettei sitä voi käyttää toista kertaa. Sääntelyneuvosto valvoo numeroituja sinettejä. Se peruuttaa ja mitätöi sinetin, mikäli ruhon osa ei täytä laatukriteerejä jossain kinkun valmistusvaiheessa.

Sääntelyneuvosto määrittelee sinetin tyypin, muodon ja koon ja määrää, kuinka se on kiinnitettävä, jotta sinetti pysyy näkyvillä ja jotta se on luettavissa kaikissa niissä käsittelyvaiheissa, jotka liha käy läpi tuotannon aikana. Sääntelyneuvosto määrittelee ainakin kolme toisistaan eriävää sinettityyppiä, joiden avulla reidet jaetaan eri luokkiin raakapainonsa mukaan:

reidet, joiden paino on 11,3—12,3 kg

reidet, joiden paino on 12,3—13,5 kg

reidet, joiden paino ylittää 13,5 kg.

Sääntelyneuvosto valvoo, että sinetillä varustetut ruhon osat täyttävät kussakin yrityksessä vaatimukset, jotka erityisnimityksellä suojatuille kinkuille on asetettu. Jos vaatimukset eivät täyty, ruhon osan laadun katsotaan olevan riittämätön ja sinetti perutaan ja mitätöidään.

Valmistusvaiheet:

Suolaus:

Suolauksen tarkoituksena on saada suola imeytymään lihasmassaan, mikä edistää kinkun kuivatusta ja säilyvyyttä.

Puhdistus:

Kun suolausvaihe on ohi, ruhon osat pestään juomakelpoisella vedellä kinkun pintaan tarttuneen suolan poistamiseksi.

Jälkisuolaus:

Ruhon osat suolataan uudelleen. Suolaus tapahtuu luonnonympäristössä, ja sen tarkoituksena on saada kinkku kuivumaan hitaasti ja tasaisesti, mikä edistää suolan tasaista leviämistä lihasmassaan.

Kuivaus ja kypsytys:

Ruhon osat, jotka luokitellaan niiden painon mukaan, siirretään kuivaamoihin, jonne ne asetetaan riippumaan luonnollisiin lämpö- ja kosteusolosuhteisiin.

Prosessin aikana kinkun tulee kutistua vähintään 35 prosenttia. Jos näin ei käy, kinkkua on kypsytettävä vielä ainakin 3 kuukauden ajan sen kypsytysajan lisäksi, joka kyseiselle painoluokalle on asetettu. Painoluokat määritetään sian reisiä vastaanotettaessa.

4.6 Yhteys maantieteelliseen alkuperään:

Historiallinen yhteys:

Trevélezin kinkku on tunnettu Alpujarran ylängöllä jo yli 200 vuoden ajan. Lukuisista 1800-luvulta peräisin olevista kirjallisuusviitteistä merkittävin on Espanjan kuningatar Isabel II:n antama tunnustus Trevélezin kinkulle vuodelta 1862. Kunnan alueella on nykyisin Trevélezin kinkun valmistukseen keskittyneitä yrityksiä, joilla on yli 50 vuoden historia.

Yhteys luontoon:

Trevélezin kinkun aistinvaraisesti havaittavat erityisominaisuudet johtuvat tuotantoalueen (alava alue Sierra Nevadan luonnonpuistossa) ympäristötekijöistä. Ympäristö, ilmasto ja kasvillisuus edistävät erityisen mikrobikasvuston kehittymistä. Trevélezin kinkun tuotantoalueella yli 1 200 ja 1 900 metrin korkeudessa kasvavat myös tammimetsät sekä useat kotoperäiset kasvilajit, joita Sierra Nevadan alueella voi tavata. Kunnan alueella vallitsevasta ilmastosta voidaan todeta, että 1 200 metrin korkeuden ja Sierra Nevada -vuoriston huippujen väliin jäävä alue on kylmää vyöhykettä, missä on talvisin runsaasti lunta ja kesäisin viileähkö ilma.

4.7 Valvontaelin:

Nimi: Consejo Regulador de la Denominación Específica ”Jamón de Trevélez” Osoite: Plaza Francisco Abellan, s/n 18417 Trevélez (Granada); España Puhelin: (34) 95 88 58 582 Faksi: (34) 95 88 58 903

Sääntelyneuvosto on ISO 45011 -standardin mukainen.

4.8 Merkintä: Tuotteessa on oltava erityismerkintä ”Jamón de Trevélez”. Sääntelyneuvosto hyväksyy etiketit. Se myös myöntää numeroidut vastaetiketit.

4.9 Kansalliset vaatimukset:

— joulukuun 2. päivänä 1970 annettu laki nro 25/1970: Estatuto de la viña, del vino y de los alcoholes (laki viinitarhoista, viinistä ja alkoholista),

— maaliskuun 23. päivänä 1972 annettu asetus nro 835/1972 lain nro 25/1970 soveltamisesta,

— tammikuun 25. päivänä 1994 annettu määräys maataloustuotteiden ja elintarvikkeiden alkuperänimityksistä ja maantieteellisistä merkinnöistä 14. heinäkuuta 1992 annetun asetuksen (ETY) N:o 2081/92 yhteensovittamisesta Espanjan lainsäädännön kanssa,

— lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.